Elsabé Daneel (gebore Grobbelaar in 1955) is 'n Suid-Afrikaanse aktrise, voordragkunstenaar en aanbieder. Sy is veral bekend vir haar TV-optredes en rolprente soos Eintlik nogal baie (2016), Strikdas (2015) en Beloftes van môre (1981). In die TV-sepie 7de Laan was sy te sien as Linda Jordaan. Haar dogter Roeline Daneel is ook ’n aktrise. Daneel was hoofmeisie van die Laerskool Jan van Riebeeck en onderhoofmeisie van die Hoërskool Jan van Riebeeck in Kaapstad. Sy het haarself in 2021 in 'n onderhoud met die joernaalprogram Kwêla as "baie voorbeeldig" beskryf, iets wat sy toeskryf aan "daai Dopperetiek" met verwysing na die Dopperkerk, waarin sy grootgeword het. "Dis 'n ding waarvoor ek verskriklik dankbaar is." Sy verwerf 'n B.A.-graad in tale, sielkunde en dramateorie aan die Universiteit van Stellenbosch in 1976 en 'n Hoër Onderwysersdiploma in 1977. Sy het in 1981 en '82 die Charles Kebbe Dramaskool in New York bygewoon. Sy munt uit in beide komiese stukke en ernstige rolle, soos in Deon Opperman se Bittersoet.